ຮອງນາຍົກລັດຖະມົນຕີ ຫງວຽນຊວນຟຸກ ເຂົ້າຢ້ຽມຂ່ຳນັບການນຳຂັ້ນສູງ ສປປລາວ
(ທ່ານຮອງນາຍົກລັດຖະມົນຕີຫງວຽນຊວນຟຸກ
ເຂົ້າຢ້ຽມຂ່ຳນັບການນຳຂັ້ນສູງສປປລາວ)
ຕອນບ່າຍວັນທີ 26/12, ຢູ່ນະຄອນຫຼວງວຽງຈັນ, ປະເທດລາວ, ເນື່ອງໃນໂອກາດເປັນປະທານຮ່ອມກອງປະຊຸມຄັ້ງທີ 38 ຄະນະກຳມະການລະຫວ່າງລັດຖະບານ ກ່ຽວກັບການຮ່ວມມື 2 ຝ່າຍຫວຽດນາມ - ລາວ, ລາວ - ຫວຽດນາມ, ທ່ານ ຫງວຽນຊວນຟຸກ, ກຳມະການກົມການເມືອງ, ຮອງນາຍົກລັດຖະມົນຕີ, ປະທານຄະນະກຳມະການຮ່ວມມືຫວຽດນາມ - ລາວ ໄດ້ເຂົ້າຢ້ຽມຂ່ຳນັບເລຂາທິການໃຫຍ່, ປະທານປະເທດ, ນາຍົກລັດຖະມົນຕີ ແລະ ປະທານສະພາແຫ່ງຊາດລາວ. ທີ່ບັນດາການພົບປະ, ທ່ານຮອງນາຍົກລັດຖະມົນຕີ ຫງວຽນຊວນຟຸກ ຢືນຢັນວ່າ, ພັກ, ລັດ ແລະ ປະຊາຊົນຫວຽດນາມ ຖືເປັນສຳຄັນ ແລະ ໃຫ້ບຸລິມະສິດສູງສຸດ ໃນການປັບປຸງ ແລະ ເພີ່ມທະວີສາຍພົວພັນມິດຕະພາບທີ່ເປັນມູນເຊື້ອ, ຄວາມສາມັກຄີແບບພິເສດ ແລະ ການຮ່ວມມືຮອບດ້ານລະຫວ່າງຫວຽດນາມ - ລາວ. ທ່ານຮອງນາຍົກລັດຖະມົນຕີ ຢືນຢັນວ່າ, ຫວຽດນາມ ຍາມໃດກໍສະໜັບສະໜູນ ແລະ ເຮັດຈົນສຸດຄວາມສາມາດຂອງຕົນເພື່ອຊ່ວຍລາວ ຮັບບົດບາດໜ້າທີ່ເປັນປະທານອາຊຽນ ປີ 2016 ບັນລຸຜົນສຳເລັດ. ທ່ານຮອງນາຍົກລັດຖະມົນຕີ ຫງວຽນຊວນຟຸກ ໄດ້ແຈ້ງໃຫ້ບັນດາການນຳຂັ້ນສູງລາວ ຮັບຊາບກ່ຽວກັບສະພາບການຮ່ວມມືລະຫວ່າງຄະນະກຳມະການຮ່ວມມື 2 ປະເທດໃນປີ 2015 ແລະ ບັນດາເນື້ອໃນຕົ້ນຕໍ່ທີ່ 2 ຝ່າຍຈະປຶກສາຫາລືທີ່ກອງປະຊຸມຄັ້ງທີ 38 ຄະນະກຳມະການລະຫວ່າງລັດຖະບານກ່ຽວກັບການຮ່ວມມືລະຫວ່າງຫວຽດນາມ - ລາວ, ລາວ - ຫວຽດນາມ, ຕີລາຄາກ່ຽວກັບສະພາບປະຕິບັດສັນຍາຮ່ວມມືຫວຽດນາມ - ລາວ ໄລຍະ 2011 – 2015, ວາງອອກທິດທາງໜ້າທີ່ຮ່ວມມືໃຫ້ໄລຍະ 2016 – 2020.
ສ່ວນບັນດາການນຳຂອງສປປລາວ ຢືນຢັນວ່າ, ພັກ, ລັດລາວ ຕີລາຄາສູງການຮ່ວມມືຢ່າງແໜ້ນແຟ້ນ ແລະ ນັບມື້ນັບມີປະສິດທິຜົນຂອງ 2 ຄະນະກຳມະການ 2 ປະເທດ ແລະ ສະແດງຄວາມເຊື່ອໝັ້ນວ່າ, ກອງປະຊຸມຄັ້ງທີ 38 ຄັ້ງນີ້ ຈະບັນລຸຜົນສຳເລັດຢ່າງດີງາມ, ປະກອບສ່ວນຊຸກຍູ້ການພົວພັນຮ່ວມມືຮອບດ້ານລະຫວ່າງ 2 ປະເທດຢ່າງແຮງ. ການນຳລາວ ສະເໜີໃຫ້ 2 ຄະນະກຳມະການຮ່ວມມື ຕັ້ງໜ້າຊີ້ນຳບັນດາກະຊວງ, ຂະແນງການ, ທ່ອງຖິ່ນ 2 ປະເທດ ຜັນຂະຫຍາຍບັນດາສັນຍາ, ຂໍ້ຕົກລົງທີ່ບັນລຸໄດ້ທີ່ກອງປະຊຸມຄັ້ງນີ້, ຂຸດຄົ້ນ ແລະ ເສີມຂະຫຍາຍບັນດາທ່າແຮງ, ຄວາມສາມາດບົ່ມຊ້ອນຮ່ວມມືຂອງແຕ່ລະປະເທດເປັນຢ່າງດີເພື່ອຮັບໃຊ້ການພັດທະນາຂອງແຕ່ລະປະເທດ.
ໃນຕອນບ່າຍວັນດຽວກັນ, ທ່ານຮອງນາຍົກລັດຖະມົນຕີ ຫງວຽນຊວນຟຸກ ໄດ້ໄປຢ້ຽມຢາມ ແລະ ໂອ້ລົມກັບພະນັກງານ, ພາລະກອນຂອງສະຖານທູດຫວຽດນາມ ປະຈຳລາວ.
(ແຫຼ່ງຄັດຈາກ VOV)